4. Ďalšie zbery údajov, ktoré vykonal Eurostat

4.1. Podmienené záväzky verejnej správy voči finančnému sektoru

4.2. Ďalšie zdroje údajov Eurostatu

5. Záver





1.Súvislosti

Podľa článku 11 nariadenia Európskeho parlamentu a Rady (EÚ) č. 549/2013 z 21. mája 2013 o Európskom systéme národných a regionálnych účtov v Európskej únii (ESA 2010) sa vyžaduje, aby Komisia do roku 2014 predložila Európskemu parlamentu a Rade správu, ktorá obsahuje existujúce informácie o verejno-súkromných partnerstvách a iných implicitných záväzkoch mimo verejnej správy vrátane podmienených záväzkov.

Záväzky sa nazývajú podmienené v tom zmysle, že sú vo svojej podstate len potenciálne, a nie skutočné. Význam zberu tohto druhu informácií sa uznáva v bode 5.11 nariadenia ESA 2010: „Hoci sa podmienené aktíva a podmienené pasíva nezaznamenávajú v systéme účtov, sú dôležité pre tvorbu opatrení a analytické účely a informácie o nich je potrebné zbierať a uvádzať vo forme dodatočných údajov. Hoci sa v súvislosti s podmienenými aktívami a podmienenými pasívami nemusia uskutočniť žiadne platby, vysoká úroveň podmienených aktív a pasív môže znamenať neželanú úroveň rizika na strane jednotiek, ktoré ich poskytli“. Ďalej treba zdôrazniť, že podmienené záväzky nie sú súčasťou dlhu verejnej správy definovaného v nariadení Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva.

Táto správa poskytuje prehľad informácií, ktoré má Eurostat k dispozícii. Zameriava sa najmä na údaje o podmienených záväzkoch, ktoré Eurostat zozbieral v súvislosti s posilnením správy hospodárskych záležitostí EÚ, ku ktorému došlo v roku 2011 („balík šiestich legislatívnych aktov o správe hospodárskych záležitostí“), a najmä so smernicou Rady 2011/85/EÚ z 8. novembra 2011 o požiadavkách na rozpočtové rámce členských štátov. V článku 14 ods. 3 tejto smernice sa stanovujú nové štatistické požiadavky na členské štáty:

„Členské štáty za všetky subsektory verejnej správy uverejnia príslušné informácie o podmienených záväzkoch s možným veľkým vplyvom na rozpočet verejnej správy vrátane štátnych záruk, problémových úverov a záväzkov vyplývajúcich z činnosti verejnoprávnych korporácií vrátane ich rozsahu. Členské štáty tiež uverejnia informácie o kapitálovej účasti verejnej správy v súkromných a verejnoprávnych korporáciách, a to pokiaľ ide o hospodársky významné sumy.“

Údaje zozbierané v súvislosti s uvedenou smernicou sú hlavným zdrojom informácií o podmienených záväzkoch verejnej správy v členských štátoch. Okrem toho existujú ďalšie zbery údajov Eurostatu (t. j. Doplnková tabuľka týkajúca sa finančnej krízy, dotazník týkajúci sa postupu pri nadmernom deficite atď.), ktoré poskytujú obmedzené množstvo a/alebo dôverné informácie o konkrétnych druhoch podmienených záväzkov. V tejto správe bude uvedený aj rozsah informácií, ktoré boli k dispozícii z týchto zdrojov.

2. Prehľad zberu údajov, ktorý vykonal Eurostat v súvislosti so smernicou Rady 2011/85/EÚ

2.1.Vykazovanie v súvislosti s článkom 14 ods. 3 smernice Rady 2011/85/EÚ

S cieľom pomôcť členským štátom pri vykonávaní nových štatistických požiadaviek smernice vytvoril Eurostat v spolupráci s členskými štátmi a GR ECFIN pracovnú skupinu. Jej záverečná správa obsahuje okrem iného súbor vzorov a súvisiacich poznámok týkajúcich sa metodiky, rozsahu povinných údajov, periodicity a včasnosti zverejňovania údajov o podmienených záväzkoch jednotlivými členskými štátmi a Eurostatom.

Spresňuje sa v nej, že Eurostat bude zbierať a zverejňovať vybrané ukazovatele týkajúce sa podmienených záväzkov, ako sú napr. štátne záruky, mimosúvahové verejno-súkromné partnerstvá, záväzky subjektov, ktoré nie sú zaradené do sektora verejnej správy, ale sú kontrolované verejnou správou (verejné korporácie) a klasifikované úvery (aktíva verejnej správy). Členské štáty by mali zverejniť tie isté ukazovatele na vnútroštátnej úrovni, a okrem toho aj údaje o kapitálovej účasti štátu v korporáciách.

Potrebné zmeny v systéme Eurostatu pre zber údajov boli formalizované zavedením doplnku k dotazníku týkajúcemu sa postupu pri nadmernom deficite podľa ustanovení článku 8 ods. 2 písm. d) nariadenia Rady (ES) č. 479/2009. Vzory a usmernenia o vykonávaní obsahovalo rozhodnutie Eurostatu z 22. júla 2013 „Dodatok o podmienených záväzkoch a potenciálnych záväzkoch k dotazníku týkajúcemu sa oznámenia na účely postupu pri nadmernom deficite“ (Supplement on contingent liabilities and potential obligations to the EDP related questionnaire). Toto rozhodnutie takisto spresňuje, že údaje o záväzkoch subjektov, ktoré nie sú zaradené do sektora verejnej správy, ale sú kontrolované verejnou správou (verejné korporácie), spracuje Eurostat na základe informácií, ktoré sa už zozbierali prostredníctvom dotazníka týkajúceho sa jednotiek, ktoré nie sú zaradené do sektora verejnej správy, ale sú kontrolované verejnou správou, ktorý bol zavedený v roku 2011 .

Všetky ukazovatele sa zasielajú Eurostatu v miliónoch národnej meny na úrovni jednotlivých subsektorov sektora verejnej správy. Spolu s údajmi sa majú Eurostatu poskytovať aj metaúdaje týkajúce sa úplnosti, definícií, použitia odhadov alebo včasnosti údajov.

2.2.Včasnosť

Údaje o podmienených záväzkoch by mali národné štatistické úrady zaslať Eurostatu každý rok pred 31. decembrom nasledujúceho roka (T + 12 mesiacov) spolu s dotazníkom o jednotkách, ktoré nie sú zaradené do sektora verejnej správy, ale sú kontrolované verejnou správou. K prvému zaslaniu údajov, ktoré sa vzťahovalo na rok 2013, došlo v decembri 2014, zatiaľ čo údaje za roky 2010 – 2012 sa vykázali na nepovinnom základe. V prípade záruk sa údaje za predchádzajúce roky vyžadovali na povinnom základe. Zámerom je postupne zostaviť časové rady a nakoniec v rámci pravidelného vykazovania pokryť predchádzajúce štyri roky v prípade všetkých ukazovateľov.